[pic] | AZ EURÓPAI KÖZÖSSÉGEK BIZOTTSÁGA |

Brüsszel, 24.5.2006

COM(2006) 241 végleges

2006/0083 (CNS)

Javaslat

A TANÁCS RENDELETE

a közös agrárpolitika keretébe tartozó közvetlen támogatási rendszerek közös szabályainak megállapításáról és a mezőgazdasági termelők részére meghatározott támogatási rendszerek létrehozásáról szóló 1782/2003/EK rendeletben meghatározott követlen kifizetések önkéntes modulációjára vonatkozó részletes szabályok megállapításáról, valamint az 1290/2005/EK rendelet módosításáról

(előterjesztő: a Bizottság)

INDOKOLÁS

1. Az Európai Tanács a 2007–2013 közötti időszak pénzügyi keretéről szóló 2005. decemberi megállapodásában a tagállamok számára bevezette annak lehetőségét, hogy legfeljebb 20%-os mértékben „modulálják” vagy csökkentsék az olyan piaci kiadásokat és közvetlen kifizetéseket, amelyek a közös agrárpolitika (KAP) első pillére alapján halmozódnak fel, valamint hogy az így keletkező összegeket vidékfejlesztési programjaikra fordítsák (a KAP második pillére). Az említett megállapodásban felkérik a Tanácsot, hogy – egy bizottsági javaslat alapján – állapítsa meg az első pillérből való átcsoportosítások szabályozásának módozatait, valamint előírják, hogy a kiegészítő közösségi vidékfejlesztési támogatásra ne vonatkozzanak se a nemzeti társfinanszírozásnak, se a tengelyenként megengedett legkisebb kiadásnak a vidékfejlesztési rendeletben meghatározott szabályai.

2. Mivel az önkéntes modulációnak megfelelő összegeket nem szabad az EMGA-kiadások éves felső határát alkotó legnagyobb összegek részének tekinteni, továbbá mivel biztosítani kell a különösen az önkéntes modulációra vonatkozó részletes szabályok elfogadását, az 1290/2005/EK rendeletet ennek megfelelően módosítani kell.

3. Az 1782/2003/EK rendelet szerinti közvetlen kifizetések önkéntes modulációja szabályainak meghatározásáról, valamint a közös agrárpolitika finanszírozásáról szóló 1290/2005/EK rendeletet módosításáról szóló tanácsi rendeletre vonatkozó jelenlegi jogalkotási javaslat meghatározza, hogy a tagállamok hogyan alkalmazhatják az önkéntes modulációt, valamint hogyan használhatják fel a pénzt vidékfejlesztésre.

4. Az első fontos alapelv az, hogy a pénzt a közösségi költségvetésen keresztül kell továbbítani, azaz az első pillér szerinti kötelezettségvállalási előirányzatok csökkenése megegyező nagyságú növekedést eredményez a vidékfejlesztési kötelezettségvállalási előirányzatokban.

5. A KAP piaci kiadásai (pl. intervenció, export-visszatérítések, magántárolási támogatás, stb.) nem alkalmasak a modulációra. A piac egészét támogatják, nem tulajdoníthatóak egy bizonyos tagállamnak és folyamatosan ingadoznak. Még piaci intervenció esetén is kevés gazdasági értelme van az export-visszatérítések mindössze 90%-át kifizetni. Ezért a közvetlen kifizetéseket kivéve a KAP-kiadásokat ki kell zárni az önkéntes moduláció köréből.

6. Az önkéntes modulációt a lehető legnagyobb mértékben a kötelező moduláció rendelkezéseihez kell igazítani, azaz a közvetlen kifizetések megegyező alapjára kell alkalmazni. A közvetlen kifizetések első 5 000 €-jának önrésze ugyancsak alkalmazandó az olyan további csökkentésekre, mint a kötelező moduláció esetében – beleértve egy további támogatási összeget, amelyet a gazdálkodóknak juttatnak vissza –, a Bizottság által meghatározandó, az önkéntes modulációt alkalmazó egyes tagállamokra vonatkozóan megállapított felső határon belül. A tagállamok közlik a Bizottsággal az általuk a 2007–2012 közötti időszakra (a közvetlen kifizetések naptári évei) alkalmazni kívánt önkéntes moduláció értékét (legfeljebb 20%).

7. Az önkéntes modulációt alkalmazó tagállamok a megfelelő összegeket vidékfejlesztési programjaik közösségi támogatásának második forrásaként kapnák meg, amelyekre az összes vidékfejlesztési szabály vonatkozna, a társfinanszírozási (az 1698/2005/EK tanácsi rendelet 70. cikkének (3) bekezdése), valamint az EMVA keretében alkalmazandó előfinanszírozási rendelkezések (az 1290/2005/EK rendelet 25. cikke) esetleges kivételével. Mindazonáltal az 1698/2005/EK rendelet 17. cikkét (tengelyenkénti legkisebb ráfordítások mértéke) ugyancsak alkalmazni kell az önkéntes modulációból hozzáférhető összegekre a közösen elfogadott politikát szabályozó alapvető szabályokkal való összhang biztosítása érdekében. A felszabadított pénzeszközöket a vidékfejlesztési programozás fő folyamatán belül kell felhasználni (nem a kizárólag önkéntes modulációból táplálkozó különálló kisebb programokban) annak lehetővé tétele érdekében, hogy a programokat ugyanazok a kezelő szervek és kifizető hatóságok kezeljék.

8. Végül a Bizottságot fel kell hatalmazni arra, hogy elfogadja az önkéntes moduláció vidékfejlesztési programozásba történő integrációjára és annak pénzügyi kezelésére vonatkozó végrehajtási szabályokat.

2006/0083 (CNS)

Javaslat

A TANÁCS RENDELETE

a közös agrárpolitika keretébe tartozó közvetlen támogatási rendszerek közös szabályainak megállapításáról és a mezőgazdasági termelők részére meghatározott támogatási rendszerek létrehozásáról szóló 1782/2003/EK rendeletben meghatározott követlen kifizetések önkéntes modulációjára vonatkozó részletes szabályok megállapításáról, valamint az 1290/2005/EK rendelet módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 37. cikkére,

tekintettel a Bizottság javaslatára,

tekintettel az Európai Parlament véleményére[1],

mivel:

(1) A Közösség vidékfejlesztési politikájának erősítése céljából a tagállamoknak lehetőséget kell biztosítani arra, hogy önkéntes modulációs rendszert alkalmazzanak. Az önkéntes modulációnak az 1782/2003/EK tanácsi rendelet[2] 2. cikkének d) pontja szerinti közvetlen kifizetések csökkentésében kell megvalósulnia, úgy hogy a csökkentés mértékének megfelelő pénzeszközöket az Európai Mezőgazdasági Vidékfejlesztési Alapból (EMVA) nyújtandó vidékfejlesztési támogatásról szóló, 2005. szeptember 20-i 1698/2005/EK tanácsi rendelettel[3] összhangban lévő vidékfejlesztési programok finanszírozására használják. A közvetlen kifizetéseknek az önkéntes moduláció vonatkozásában alkalmazott csökkentései kiegészítik azokat a csökkentéseket, amelyek az 1782/2003/EK rendelet 10. cikkében meghatározott kötelező moduláció alkalmazásából származnak.

(2) Az adminisztrációs végrehajtás elősegítése érdekében az önkéntes modulációt a kötelező modulációra az 1782/2003/EK rendelet 10. cikkének értelmében alkalmazandó alapon kell számítani.

(3) A kistermelők különleges helyzete figyelembe vételének érdekében kiegészítő támogatási összeget kell odaítélni az önkéntes moduláció alkalmazása esetén. Az említett kiegészítő összegnek meg kell egyeznie a közvetlen kifizetések első 5 000 EUR-jára alkalmazott önkéntes modulációból származó összeggel, a Bizottság által meghatározott felső határokon belül.

(4) Az önkéntes moduláció alkalmazásának megfelelő pénzügyi eszközök használatára nem vonatkoznak az 1698/2005/EK rendelet szerinti nemzeti társfinanszírozási és a közös agrárpolitika finanszírozásáról szóló, 2005. június 21-i 1290/2005/EK tanácsi rendeletnek[4] megfelelő, az EMVA-ra alkalmazandó előfinanszírozási rendelkezések. Ezért az említett rendeletektől való eltérésekről rendelkezni kell.

(5) Az e rendelet végrehajtásához szükséges intézkedéseket a Bizottságra ruházott végrehajtási hatáskörök gyakorlására vonatkozó eljárások megállapításáról szóló, 1999. június 28-i 1999/468/EK tanácsi határozattal[5] összhangban kell elfogadni.

(6) Az önkéntes modulációnak megfelelő összegeket figyelembe kell venni az Európai Mezőgazdasági Garanciaalapból finanszírozott kiadások éves felső határának meghatározásakor, valamint a különösen az önkéntes modulációra vonatkozó részletes szabályok elfogadásának lehetőségét bele kell illeszteni az 1290/2005/EK rendeletbe.

(7) Az 1290/2005/EK rendeletet ennek megfelelően módosítani kell,

ELFOGADTA EZT A RENDELETET:

I. FEJEZET ÖNKÉNTES MODULÁCIÓ

1. cikk

1. Az 1782/2003/EK rendelet 10. cikkének sérelme nélkül, a tagállamok alkalmazhatnak csökkentést (a továbbiakban: önkéntes moduláció) az 1782/2003/EK rendelet 2. cikkének d) pontja szerinti közvetlen kifizetések minden összegére, amelyet területükön egy adott naptári évben ítélhetnek oda a 2007–2012 közötti időszak során.

2. Az önkéntes moduláció alkalmazásának megfelelő nettó összegeket – az 1698/2005/EK rendelettel összhangban – az Európai Mezőgazdasági Vidékfejlesztési Alapból finanszírozott vidékfejlesztési programozás alapján hozott intézkedésekhez nyújtott közösségi támogatásként hozzáférhetővé kell tenni.

3. Az önkéntes moduláció szerinti csökkentéseket a kötelező modulációra az 1782/2003/EK rendelet 10. cikkének értelmében alkalmazandó alapon kell számítani. Az említett rendelet 12. cikke értelmében a mezőgazdasági termelők számára odaítélt kiegészítő összegekre e csökkentések nem vonatkoznak.

Önkéntes moduláció szerinti csökkentések alkalmazása esetén az 1782/2003/EK rendelet szerinti közvetlen kifizetésekben részesülő mezőgazdasági termelőknek kiegészítő támogatási összeget kell odaítélni, amely megegyezik a közvetlen kifizetések első 5 000 EUR-jára alkalmazott csökkentésből származó összeggel, vagy kevesebb annál. Az említett kiegészítő összegre nem vonatkoznak sem az önkéntes moduláció szerinti csökkentések, sem az 1782/2003/EK rendelet 10. cikke szerinti moduláció.

Az adott tagállamban egy adott naptári évben odaítélhető kiegészítő támogatások teljes összege nem haladhatja meg Bizottság által az 1782/2003/EK rendelet 144. cikkének (2) bekezdésében említett eljárással összhangban megállapított felső határokat. Szükség esetén a tagállamok lineáris kulcs alkalmazásával kiigazítják a kiegészítő támogatásokat az említett felső határok betartása céljából.

4. Minden egyes tagállam egy adott naptári évben egyetlen csökkentési arányt alkalmaz. Az arány progresszív módosításoknak vethető alá az előre meghatározott lépéseknek megfelelően. A csökkentés legnagyobb mértéke 20%.

2. cikk

E rendelet hatálybalépésétől számított két hónapon belül a tagállamok határoznak a 2007–2012 közötti időszak során alkalmazandó önkéntes moduláció éves mértékéről, és azt közlik a Bizottsággal.

3. cikk

1. Az önkéntes moduláció alkalmazásának megfelelő nettó összegeket a Bizottság állapítja meg, majd azokat hozzáadják az 1698/2005/EK rendelet 69. cikkének (4) bekezdésében említett, tagállamonkénti bontásban megadott éves összegekhez.

2. A tagállamok határozhatnak úgy, hogy nem alkalmazzák az 1698/2005/EK rendelet 70. cikkének (3) bekezdésében említett felső határokat az e cikk (1) bekezdésének megfelelően a tagállamonkénti éves bontáshoz adott összegekre.

Az 1290/2005/EK rendelet 25. cikke nem vonatkozik az e cikk (1) bekezdésének megfelelően a tagállamonkénti éves bontáshoz adott összegekre.

4. cikk

Az e fejezet alkalmazására vonatkozó részletes szabályokat az 1698/2005/EK rendelet 90. cikkének (2) bekezdésében említett eljárás – amely különösen az önkéntes moduláció vidékfejlesztési programozásba történő integrációjának rendelkezéseire vonatkozik – szerint kell elfogadni, vagy – adott esetben – az 1290/2005/EK rendelet 41. cikkének (2) bekezdésében említett eljárás szerint, amely különösen az önkéntes moduláció pénzügyi kezelési rendelkezéseire vonatkozik.

II. FEJEZET AZ 1290/2005/EK RENDELET MÓDOSÍTÁSA ÉS ZÁRÓ RENDELKEZÉS

5. cikk

Az 1290/2005/EK rendelet a következőképpen módosul:

1) Az 12. cikk (2) bekezdésének helyébe a következő szöveg lép:

„2. A Bizottság meghatározza azokat az összegeket, amelyeket az 1782/2003/EK rendelet 10. cikke (2) bekezdésének, valamint 143d. és 143e. cikkének, valamint a(z) …./2006/EK* tanácsi rendelet 1. cikkének értelmében az EMVA rendelkezésére bocsátanak.

* HL L …., …, …o.”

2) A 42. cikk bevezető szövegében a második mondat helyébe a következő szöveg lép:

„Az említett szabályok különösen a következőket foglalják magukban:”

6. cikk

Ez a rendelet az Európai Unió Hivatalos Lapjában való kihirdetését követő hetedik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, (…)-án/-én.

a Tanács részéről

az elnök

PÉNZÜGYI KIMUTATÁS |

1. | KÖLTSÉGVETÉSI MEGNEVEZÉS: 05 03 05 04 | ELŐIRÁNYZATOK (a 2007. évi előzetes költségvetési tervezet): 37 660,663 millió € 12 366,220 millió € |

2. | CÍM: Tanácsi rendelet a közös agrárpolitika keretébe tartozó közvetlen támogatási rendszerek közös szabályainak megállapításáról és a mezőgazdasági termelők részére meghatározott támogatási rendszerek létrehozásáról szóló 1782/2003/EK rendeletben meghatározott közvetlen kifizetések önkéntes modulációjára vonatkozó részletes szabályok megállapításáról, valamint az 1290/2005/EK rendelet módosításáról |

3. | JOGALAP: Az EK-szerződés 37. cikke |

4. | CÉLKITŰZÉSEK: A tagállamok számára lehetőséget biztosítani arra, hogy akár 20%-kal önkéntesen csökkentsék a mezőgazdasági termelőknek nyújtott közvetlen kifizetéseket, valamint hogy ezeket az összegeket ugyanabban a tagállamban a vidékfejlesztési programok finanszírozására használják. |

5. | PÉNZÜGYI KIHATÁSOK | 12 HÓNAPOS IDŐSZAK (millió EUR) | JELENLEGI PÉNZÜGYI ÉV 2006 (millió EUR) | KÖVETKEZŐ PÉNZÜGYI ÉV 2007 (millió EUR) |

5.0 | KIADÁSOK – AZ EK-KÖLTSÉGVETÉS TERHÉRE (VISSZATÉRÍTÉSEK/BEAVATKOZÁSOK) – A NEMZETI HATÓSÁGOK TERHÉRE – EGYÉB | – | – | – |

5.1 | BEVÉTELEK – AZ EK SAJÁT FORRÁSAI (LEFÖLÖZÉSEK/VÁMOK) – NEMZETI SZINTŰ BEVÉTELEK | – | – | – |

2008 | 2009 | 2010 | 2011 |

5.0.1 | KIADÁSI ELŐIRÁNYZAT | – | – | – | – |

5.1.1 | BEVÉTELI ELŐIRÁNYZAT | – | – | – | – |

5.2 | SZÁMÍTÁS MÓDJA: – |

6.0 | FINANSZÍROZHATÓ-E A PROJEKT A FOLYÓ KÖLTSÉGVETÉS VONATKOZÓ ALCÍMÉBEN SZEREPLŐ ELŐIRÁNYZATOKBÓL? | IGEN NEM |

6.1 | FINANSZÍROZHATÓ-E A PROJEKT A FOLYÓ KÖLTSÉGVETÉS ALCÍMEI KÖZÖTTI ÁTCSOPORTOSÍTÁSSAL? | IGEN NEM |

6.2 | SZÜKSÉG LESZ-E A PÓTKÖLTSÉGVETÉSRE? | IGEN NEM |

6.3 | SZÜKSÉG LESZ-E ELŐIRÁNYZATOK BEVEZETÉSÉRE JÖVŐBENI KÖLTSÉGVETÉSEKBE? | IGEN NEM |

ÉSZREVÉTELEK: Ez a rendelet nem foglal magában újabb közösségi kiadásokat. Csupán kiszélesíti a „közvetlen támogatások” alá tartozó kiadások „vidékfejlesztés” alá történő átcsoportosításának az 1782/2003/EK rendelet 10. cikkében már meghatározott lehetőségét. Tehát az intézkedés költségvetési szempontból semleges. |

[1] HL C …, …, …. o.

[2] HL L 270., 2003.10.21., 1. o. A legutóbb a 247/2006/EK rendelettel (HL L 42., 2006.2.14., 1. o.) módosított rendelet.

[3] HL L 277., 2005.10.21., 1. o.

[4] HL L 209., 2005.8.11., 1. o.

[5] HL L 184., 1999.7.17., 23. o.